Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 148/13/2202	Galanta, 21.8.2013
EEČ : 2-17-243-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
napriek tomu, že Rozsudkom Okresného súdu v Galante č. k. 16P/111/2010-43 zo dňa 01. 12. 2010, ktorý nadobudol právoplatnosť 03. 03. 2011 bol obvinený XXXXX zaviazaný prispievať na výživu maloletého XXXXX, nar. XXXXX bytom XXXXX, XXXXX vo výške 30 % zo sumy životného minima na nezaopatrené neplnoleté dieťa podľa osobitného zákona číslo 601/2003 Z. z. o životnom minime a o zmene doplnení niektorých zákonov mesačne, účinného v čase splatnosti bežného výživného počnúc právoplatnosťou tohto rozhodnutia s tým, že výživné je splatné vždy do 15. dňa toho, ktorého mesiaca vopred k rukám oprávnenej starej matky maloletého dieťaťa XXXXX, si svoju vyživovaciu povinnosť riadne a pravidelne neplnil v období od 03. 03. 2011 do súčasnej doby, pričom v uvedenom období uhradil výživné v nepravidelných mesačných splátkach v celkovej výške 590,- Eur, čím mu vznikol dlh na výživnom za obdobie od 03. 03. 2011 do súčasnej doby v celkovej výške 169,97 Eur, 

lebo zanikla trestnosť činu

Odôvodnenie:
Uznesením povereného príslušníka Okresného riaditeľstva PZ Šaľa, Obvodného oddelenia Policajného zboru v Šali sp. zn. ORP-71/SA-SA-2013 zo dňa 25. 03. 2013 bolo podľa § 199 ods. 1 Trestného poriadku začaté trestné stíhanie a uznesením zo dňa 16. 05. 2013 bolo podľa 206 odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 ods.1 Trestného zákona na tom skutkovom základe, ako je to uvedené vo výrokovej časti tohto uznesenia.

Obvinenie bolo vznesené na základe oznámenia poškodenej XXXXX, ktorá uviedla, že od 01. 12. 2010 jej bol rozhodnutím Okresného súdu v Galante sp. zn. 16P/111/2010-43 vnuk XXXXX zverený do výchovy. Jeho otec XXXXX bol zaviazaný platiť na syna výživné vo výške 30 % zo sumy životného minima. XXXXX však neplatil výživné riadne a včas a tým mu vznikol nedoplatok na výživnom za obdobie od 03. 03. 2011 vo výške 169,97 Eur. 

Podľa rozsudku Okresného súdu v Galante sp. zn. 16P/111/2010-43 zo dňa          01. 12. 2010, právoplatný dňom 03. 03. 2011 bol maloletý XXXXX, nar. XXXXX zverený do náhradnej osobnej starostlivosti starej matky XXXXX, pričom obaja rodičia boli zaviazaní prispievať na jeho výživu vo výške 30 % zo sumy životného minima, vždy do 15-teho dňa toho - ktorého mesiaca. 
	
Obvinený XXXXX sa k spáchaniu skutku priznal a uviedol, že si je vedomý, že výživné riadne neplatil. Uviedol, že prišiel o zamestnanie a dlh na výživnom vznikol pre nedostatok finančných prostriedkov. Svoje konanie oľutoval.

Poškodená XXXXX vo svojom výsluchu dňa 10. 08. 2013 uviedla, že obvinený od 03. 03. 2011 riadne neplatil výživné, ktoré mu bolo určené súdom. Do 16. 05. 2013 zaplatil nepravidelne sumu 565,- Eur a ostal mu dlh vo výške            169,97 Eur. Následne však obvinený dlžnú sumu uhradil v plnej výške a nedlhuje na výživnom už žiadnu sumu. Trestný čin nemal trvalo nepriaznivé následky, maloletý XXXXX núdzou netrpel.

Vo vyšetrovacom spise sú založené fotokópie poštových poukážok, ktorými XXXXX platil XXXXX rôzne sumy ako výživné na syna XXXXX.

Podľa ustanovenia § 86 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Bolo preukázané, že obvinený XXXXX si svoju vyživovaciu povinnosť za obdobie od mesiaca marec 2011 do súčasnosti uhradil  v celej výške, pričom trestný čin nemal trvalo nepriaznivé následky.

Pretože trestnosť činu s poukazom na ustanovenie § 86 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka